text: भोपालः प्रधानमंत्री नरेंद्र मोदी और मुख्यमंत्री शिवराज सिंह चौहान के नाम के भरोसे प्रदेश में सत्ता में बने रहने के सपने देख रही भाजपा नेताओं की गुटबाजी खुलकर उजागर हो रही है. जहां एक कार्यक्रम के दौरान भाजपा के दो नेताओं में खीचतान देखने को मिली. दरअसल, भोपाल के मध्य क्षेत्र से विधायक और भोपाल जिला अध्यक्ष सुरेंद्र नाथ सिंह और भोपाल महापौर आलोक शर्मा विकास कार्यों के शिलान्यास कार्यक्रम में शामिल होने बाबा नगर पहुंचे थे. जहां महापौर आलोक शर्मा कार्यक्रम स्थल पर बैनर में अपना फोटो न देख बेहद गुस्सा हो गए और नाराजगी जाहिर की. वहीं आलोक शर्मा के गुस्सा करने पर सुरेंद्र नाथ सिंह ने आलोक शर्मा से कुछ कहने की कोशिश की तो उल्टा दोनों में बहस शुरू हो गई और फिर आलोक शर्मा यह कहकर वहां से जाते हुए दिखे कि 'मेरी इज्जत नहीं करते तो मत करो, कम से कम बेज्जती तो मत करो. मैं जा रहा हूं.' और यह कहकर आलोक शर्मा वहां से चले गए.